กองทุนหนุน
*บรรยากาศการลงทุนเมื่อวันศุกร์อาจไม่ได้เร้าใจเท่ากับวันที่ผ่าน ๆ มา เนื่องจากได้มีการไล่ซื้อหุ้นกันมาระยะหนึ่ง ย่อมมีการขายทำกำไรกันออกมาบ้าง แต่เมื่อเหลือบดูรายละเอียดของแรงซื้อที่ไหลเข้ามายังคงเป็นกองทุนที่รับหน้าที่ดันหุ้น และหุ้นที่ดีดตัวขึ้นแรงกลับกลายเป็นหุ้นกลาง-เล็กสลับหน้ากันไต่ระดับขึ้นมาแทนหุ้นบลูชิพ ที่เริ่มลดความร้อนแรงลงมาบ้าง “โมนิก้า” ถึงพยายามให้นักเล่นยึดหลักยืดหยุ่นเพื่อความคล่องตัวของพอร์ตลงทุน เพราะหุ้นสลับกันวิ่งตลอดเวลานะจะบอกให้
29 พ.ย. 2563

เจาะกระดาน : โมนิก้าและทีมงาน
*บรรยากาศการลงทุนเมื่อวันศุกร์อาจไม่ได้เร้าใจเท่ากับวันที่ผ่าน ๆ มา เนื่องจากได้มีการไล่ซื้อหุ้นกันมาระยะหนึ่ง ย่อมมีการขายทำกำไรกันออกมาบ้าง แต่เมื่อเหลือบดูรายละเอียดของแรงซื้อที่ไหลเข้ามายังคงเป็นกองทุนที่รับหน้าที่ดันหุ้น และหุ้นที่ดีดตัวขึ้นแรงกลับกลายเป็นหุ้นกลาง-เล็กสลับหน้ากันไต่ระดับขึ้นมาแทนหุ้นบลูชิพ ที่เริ่มลดความร้อนแรงลงมาบ้าง “โมนิก้า” ถึงพยายามให้นักเล่นยึดหลักยืดหยุ่นเพื่อความคล่องตัวของพอร์ตลงทุน เพราะหุ้นสลับกันวิ่งตลอดเวลานะจะบอกให้
*ลักษณะการเคลื่อนตัวของดัชนีในระหว่างนี้ถือเป็นนิมิตหมายที่ดี เพราะก่อนจะวิ่งผ่านด่านไปถึง 1,500 จุดได้ ต้องมีการทดสอบแรงขายออกมาเสียก่อน แถมสิ่งที่ตอกย้ำว่าไม่มีอะไรต้องกลัวเป็นเพราะแนวรับยังทำงานได้อย่างยอดเยี่ยมกระเทียมดอง เดี๊ยนจึงขอบอกมิตรรักแฟนเพลงว่าไม่ต้องเก็บเอามาคิดมากหากดัชนีจะมีการพักตัว และผันผวนไปเสียหน่อย เพราะจะเป็นเพียงแค่การย่อเพื่อเทกตัวผ่านเท่านั้นเองเจ้าค่ะ
*นอกจากนี้หากสังเกตให้ดีจะเห็นดัชนีกำลังยกตัวสูงขึ้นเรื่อย ๆ ซึ่งเป็นการตอกย้ำภาพในระยะสั้นว่า ใครอยากเคาะขวาแบบจัดหนักจัดเต็มต้องลุยในช่วงที่บรรยากาศตลาดหุ้นเป็นใจ พร้อมกันนี้ต้องระวังด้วยว่า การดีดตัวขึ้นแรงในช่วงหลัง ๆ มักมีแรงเทขายทำกำไรออกมา จึงอย่ายึดติดกับการถือหุ้นเป็นอันขาด หากเริ่มมีกำไรก็ขายล็อกกำไรออกไปก่อนนะเจ้าคะ
*อย่างในรายของ SC ถึงแม้จะเริ่มไต่ขึ้นมาสักระยะ ล่าสุดขึ้นมาปิดที่ 2.80 บาท บวกไป 0.10 บาท หรือ 3.70% ด้วยมูลค่าการซื้อขาย 43.51 ล้านบาท อาจจะทำให้พวกใจไม่ถึงเริ่มรู้สึกกล้า ๆ กลัว ๆ ขึ้นมา แต่หากเทียบราคาปัจจุบันกับมูลค่าทางบัญชีแล้วยังเห็นว่าหุ้นยังต่ำบุ๊ก แถมผลงานยังมีแนวโน้มจะเติบโตตามอุปสงค์ที่เริ่มฟื้นตัว ทำให้น้องโมเห็นว่าหุ้นตัวนี้ยังมีอนาคตไกล ถ้าเริ่มเห็นการย่อตัวลงมาเมื่อไหร่ ถือเป็นจังหวะดีที่จะเข้าร่วมขบวนกับเขาเจ้าค่ะ
*ในรายของ DELTA ยังคงไต่ระดับขึ้นต่อเนื่อง พร้อมกับเดินหน้าทำ New High ต่อไปเรื่อย ๆ ประกอบกับปัจจัยบวกรุมล้อมย่อมเป็นตัวเลือกที่ไม่ควรพลาดเป็นอันขาด แถมการขึ้นในเที่ยวนี้มีวอลุ่มซัพพอร์ตเข้ามาหนาแน่น ทำให้แม้ว่าวันนี้ถึงเห็นหุ้นจะทะยานขึ้นมาอยู่ที่ 236 บาท บวกไป 11 บาท หรือ 4.89% ด้วยมูลค่า 2.15 พันล้านบาท ก็ยังมีนักเล่นใจถึงเข้าไปกอดรัดฟัดวงในกันอย่างเมามัน ถึงแม้ว่าราคาจะสูงเกินเป้ามามากโข ก็ยังเป็นหุ้นอีกตัวที่น่าตามไปดูต่อเจ้าค่ะ
*ส่วนหุ้นที่คึกคักไม่แพ้กันเป็นรายของ EGCO หลังจากราคาทะลุ 200 บาท ขึ้นมาก็ยังแสดงความเปรี้ยวซ่าไม่ยอมหยุด แถมเมื่อดูอัพไซด์จากราคาพื้นฐานที่ตั้งไว้เฉียด 300 บาท แล้วยังเหลือแก๊ปให้เล่นอีกเยอะ “โมนิก้า” ถึงไม่แปลกใจที่ราคาจะดัน จนหุ้นล่าสุดขึ้นมาปิดที่ 218 บาท บวกไป 13 บาท หรือ 6.34% ด้วยมูลค่า 1.48 พันล้านบาท ถือเป็นจุดที่ต้องคอยเฝ้าหน้ากระดานว่าจะได้ไปต่อหรือเปล่า ? เพราะหากหุ้นสามารถยึดฐาน 200 บาทเป็นที่มั่นได้รอบนี้มีแรงดันขึ้นอีกเพียบเจ้าค่ะ
*ในรายของ AGE ทำเอาเดี๊ยนถึงกับตกอกตกใจ ที่เห็นราคาหุ้นยังคงร้อนแรงต่อเนื่อง 3 วันติด จนขึ้นมาปิดที่ระดับ 1.73 บาท บวกไป 0.24 บาท หรือขึ้นไป 16.11% ด้วยมูลค่าการซื้อขาย 64.95 ล้านบาท ทำ “นิวไฮ” ในรอบ 8 เดือน หลังธุรกิจถ่านหินเริ่มกลับมาคึกคักช่วงโค้งสุดท้ายของปี ทำให้เหล่าแมลงเม่าเข้ามาไล่ซื้อกันอย่างสนุกสนาน แต่เดี๊ยนขอเบรกอารมณ์ไว้สักหน่อย เพราะปัจจุบันหุ้นเข้าเขต Overbought งานนี้หากต้องยอมขายหมูยังถือว่าดีกว่าขาดทุนนะเจ้าคะ…อิอิ
*แวะมาที่หุ้นอสังหาฯ LPN ราคาหุ้นเป็นขาขึ้นยาวกว่า 3 เดือน ล่าสุดกระชากขึ้นปิดที่ระดับ 4.92 บาท บวก 0.32 บาท หรือ 6.96% ด้วยมูลค่าซื้อขาย 235.20 ล้านบาท สวนทางกับผลงานที่ “โมนิก้า” ได้สืบเสาะหาข้อมูลว่าทั้งปีนี้ และปีหน้ายังไม่ฟื้น เพราะฐาน Backlog ที่ต่ำ ผนวกกับเจอกำลังซื้ออ่อนแอ นอกจากนี้ราคาหุ้นดูเหมือนจะวิ่งแซงพื้นฐานไปไกล จึงอยากให้นักเล่นลองกลับไปคิดดูเสียหน่อย ว่าหุ้นขึ้นมาระดับนี้แล้วพร้อมจะเข้าไปเสี่ยงหรือเปล่า ?
*ปิดท้ายที่ ZIGA ถือเป็นหุ้นอีกหนึ่งตัวที่เดี๊ยนให้ความสนใจ จากราคาที่กระโดดขึ้นมาแบบไม่ลืมหูลืมตา พร้อมกับมีสตอรี่หนุนหลังอย่างผลประกอบการที่ออกมาสุดปัง ทำให้หุ้นไต่ระดับขึ้นมาไม่หยุดหย่อน และมาลงเอยที่ระดับ 3.00 บาท บวก 0.06 บาท หรือ 2.04% ด้วยมูลค่าการซื้อขาย 25.61 ล้านบาท งานนี้เดี๊ยนขอบอกเลยว่าเมื่อราคาทะลุ 3 บาทไปได้ ทำให้หุ้นยังมีโอกาสไปต่อ รอลุ้นขึ้นไปทดสอบราคาเป้าหมาย 3.20 บาท ได้เลยเจ้าค่ะ